钦定古今图书集成/历象汇编/乾象典/第088卷 > 性理会通 > 《三茅山顶望江天雪霁》锺惺
## 钦定古今图书集成/历象汇编/乾象典/第088卷 > 性理会通 > 《三茅山顶望江天雪霁》锺惺

三茅乃郡城内山高处，襟带江湖，为胜览最欢喜地。
时乎积雪初晴，疏林开爽，江空漠漠寒烟，山迥重重
雪色，江帆片片，风度银梭，村树几家，影寒玉瓦。山径
人迹，板桥客路，车翻缟带，樵歌冻壑，鱼钓冰蓑。目极
去鸟归云，感我远怀无际。时得僧茶烹雪，村酒浮香，
坐傍几树梅花，助人清赏更剧。